Lehdistötiedote

Electronic Frontier Finland ry

Vapaa julkaistavaksi heti

Helsinki 30.9.2009

Helsingin käräjäoikeus: Parodia ei ole parodiaa

Electronic Frontier Finland ry (Effi) huomioi Helsingin käräjäoikeuden päätöksen, että parodia ei ole parodia, koska se on parodia.

“Oikeuden viesti on selvästi, että vain vakavia asioita saa sanoa”, mielistelee Effin hallituksen jäsen Lars Wirzenius. “Hyvä hallintoalamainen jättää siis lehdistötiedotteenkin lyhyeksi. Minä olen nyt hiljaa.”

Käräjäoikeus on tänään tuominnut Matti Nikin sakkorangaistukseen. Nikki oli tehnyt parodisen nettisivun, jolla hän pyrki kritisoimaan sitä, että Pelastakaa Lapset ry hoitaa poliisille kuuluvia viranomaistehtäviä. Tuomion mukaan parodia ei saa olla halventava eikä samankaltainen kuin kohteensa. Erityisen raskauttavaa on, jos parodia on lisäksi epäonnistunut.

“Ehdotamme parodian käytön tekemistä luvanvaraiseksi”, lisää Effin hallituksen jäsen Leena Romppainen. “On tarpeen määritellä kansalliset laatukriteerit parodialle. Luvan saamiseksi tarvittaisiin psykiatrin puoltava lausunto, kirjallisuuden professorin arvio teoksesta jolle lupaa haetaan, sekä rikosrekisteriote.”

Lisäksi Effi esittää, että parodiaan käytettäviä lupia hallinnoivana viranomaisena toimii jatkossa Sisäasiainministeriön arpajais- ja asehallintoyksikkö.

Lisätietoja:

Helsingin käräjäoikeus, 3 osasto, tuomio 30.9.2009 nro 9170, asianumero R 09/2761.

Lars Wirzenius

Hallituksen jäsen, Effi ry

puh. 050 346 6626

Leena Romppainen

Hallituksen jäsen, Effi ry

puh. 040 590 3031

Electronic Frontier Finland ry on perustettu puolustamaan kansalaisten

sähköisiä oikeuksia. Tällaisia ovat esimerkiksi oikeus sensuroimattomaan

viestintään, kohtuullisiin käyttöehtoihin digitaalista sisältöä

ostettaessa sekä vapaus kehittää ja julkaista avoimia tietokoneohjelmia.

Yhdistys herättää keskustelua ja pyrkii vaikuttamaan muun muassa

lainsäädäntöhankkeisiin sananvapaudesta ja tekijänoikeudesta Suomessa ja

Euroopassa. Mielestämme yksityisyyttä ei saa rikkoa, spämmäys tulee

kieltää ja ohjelmistoideapatenteista on enemmän haittaa kuin hyötyä.

Yhdistyksellä on noin 1500 jäsentä. Lisätietoja Effin kotisivulta

http://www.effi.org/